VIGAN CITY, Apr 12 (PIA) -- Impaganetget ti maysa a National Artist ti Literatura a nasken a mapreserba ken maital-o dagiti kultura ken kannawidan iti nadumaduma a luglugar iti pagilian “agsipud ta ti kultura isu ti anniniwan ken kararua ti komunidad.”
Daytoy ti waragawag ni Dr. Virgilio Almario, mangidadaulo ti Komisyon ng Wikang Filipino (KWF) ken kameng ti Hunta ti National Commission for Culture and the Arts (NCCA) bayat ti naangay a National Training for Culture Based Governance Seminar a naangay iti kabarbaro a Vigan Convention Center iti Heritage City itay nabiit.
Kinuna ni Almario a nasken unay ti pannakaadal dagiti sabasabali a wagas nga ipatpatungpal ti nadumaduma nga ili ken siudad iti pannakataming ken pannakataripato dagiti maibilang a heritage sites wenno dagiti nainhistoriaan a pasdek pakairamanan dagiti maangay a piesta wenno festival no ania ti apektona iti ekonomia iti lugarda.
Kinuna ti opisial ti NCCA a napateg ti panagtitinnulong iti panagsisinnukat ti ramramit ken sirib a seknan ti kultura iti tunggal luglugar tapno maital-o, mapatalinaed ken lumangto dagitoy a tawid ti napalabas a para kadagiti sumarsaruno a kaputotan.
Kinarit pay ti chairman ti KWF dagiti cultural workers, artists, researchers ken mangisursuro iti History no ania ti nasken a maaramid kadagiti narpuog a duduogan a simbaan a dinayyeg ti ginggined? Ipalubostayo iti pannakabangon ti Torre de Manila a mangtakkub manipud iti lamgit ti monumento ni Rizal iti Luneta? Nasken kadi nga iparit ti pannakailako dagiti maaw-awagan iti stone Houses iti Binan?
Napateg unay a mataming dagititoy nga issue a seknan ti kultura a dakkel ti apektona iti tawid nga imbati ti napalabas a maidaton kadagiti sumarsaruno a henerasion, kinuna pay ti nasiglat a dumadaniw a mangar-aramat iti “alias” a “Rio Alma” kadagiti sinuratna.
Kiniddaw met ni Mayor Eva Medina kadagiti nadumaduma a Local Government Units (LGU’s) iti pagilian a suportaranda koma ti Vigan, ti kakaisuna a Hertage City iti Pilipinas a lumaban para iti salip iti “New Seven Wonder Cities of the World.”
Dayaw ti sibubukel a pagilian, dayaw amin a Filipino daytoy nainlubongan a pammadayaw no mangabak ti Heritage City ti Vigan a ma;pili a maysa kadagiti pito a kabarbaro a pagsidsiddaawan a siudad iti sangalubongan, kinuna ti mayor.
Ti Vigan Heritage Village nga addaan kadagiti nainhistoriaan ken pagsidsiddaawan a “ Balay Kastila” ket naimaldit iti “World heritage Sites” iti UNESCO ken pinadayawan ti World Heritage Centre a kas “Best Prcatice in Heritage Management and Conservation” kadagiti napagpilian a dadduma pay a Heritage City iti sangalubongan..
Ti tallo nga aldaw a Cultural Congress inisponsoran ti NCCA babaen iti Philippine Cultural Education Program a tapno mabukel ken mailista dagiti amin a kultura ken tradision iti nadumaduma a luglugar tapno maisuro kadagiti nadumaduma a pagadalan ken institusion iti pagilian ken ballasiw- taaw. (MCA/BPP/ PIA 1- Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn